Papersnake/gushiwen huggingface dataset:
千秋岁·挽鲁达生同年
魏元戴（清代）

晨星又摘。千里惊孤客。回首处，槐阴碧。燕云清梦断，湘水归帆槐。

双鬓白。年来已是悲凉极。

中岁支离日。未许茅檐蛰。祝我语，墨犹湿。故人何以报，皎皎间关迹。

愁万叠，死生离别天南北。
将次武夷
李纲（宋代）

行行路近武夷山，秀气蜿蜒百里间。苍石插天云缥缈，碧溪通壑水弯环。

神仙恍惚谁能识，洞府深沉自不关。我向湖中如得路，便应脱屣谢尘寰。
山亭避暑
真山民（宋代）

怕碍清风入，丁宁莫下帘。
地皆宜避暑，人自要趋炎。
竹色水千顷，松声风四檐。
此中有幽致，多取未伤廉。
题县八景 其四 谷口樵归
张士猷（明代）

樵径通幽谷，云深鸟迹稀。朝寻烟径去，暮逐夕阳归。

互答行歌乐，谁怜托业微。莫愁山雾黑，孤月满荆扉。
诗一首
释德洪（宋代）

独倚阑干玩野塘，俄惊节物老春光。绿杨阴密莺将懒，红杏枝春蝶不忙。

诗思漫沿芳草远，茶瓯微带落花香。那堪风雨频催促，公子王孙亦断肠。
愁春
杨宛（明代）

不向花前为怯春，春风似也不怜人。
明添愁绪阴添病，不分花枝自在身。
丙辰冬和乐魁声道四诗 其二
姚勉（宋代）

白柄长镵晓入山，欲寻黄独驻君颜。云深路晦东风雨，惆怅空携竹笥还。
点绛唇·长安中作
元好问（金朝）

沙际春归，绿窗犹唱留春住。问春何处，花落莺无语。
渺渺吟怀，漠漠烟中树。西楼暮，一帘疏雨，梦里寻春去。
颂证道歌·证道歌
释印肃（宋代）

般若锋兮金刚焰，无说无闻非顿渐。
倚开长放白毫光，祈雨祈晴无不验。
钱塘仙尉谢君咏物楼成寄题二韵
林逋（宋代）

仙人多在丽谯居，况对西山爽气余。
若向湖滨属佳句，莫忘秋水落芙蕖。
临济赞
释师范（宋代）

晴空轰霹雳，官路栽荆棘。
没与遭逢著，前凶后不吉。
声声慢 内乡淅江上作
元好问（金朝）

林间鸡犬，江上村墟，扁舟处处经过。袖里新诗，买断古木苍波。

山中一花一草，也留教、老子婆娑。任人笑，甚风云气少，儿女情多。

不待求田问舍。被朝吟暮醉，惯得蹉跎。百尺高楼，更问平地如何。

朝来斜风细雨，喜红尘、不到渔蓑。一尊酒，唤元龙、来听浩歌。
如梦令 其一 柳絮
尤侗（清代）

一捻宫腰削素，独舞朱楼深处。有意送春归，也向天涯飞去。

且住，且住，为道章台日暮。
登凤凰台二首
殷尧藩（唐代）

凤凰台上望长安，五色宫袍照水寒。彩笔十年留翰墨，

银河一夜卧阑干。三山飞鸟江天暮，六代离宫草树残。

始信人生如一梦，壮怀莫使酒杯干。

梧桐叶落秋风老，人去台空凤不来。梁武台城芳草合，

吴王宫殿野花开。石头城下春生水，燕子堂前雨长苔。

莫问人间兴废事，百年相遇且衔杯。
颂古九十八首
释印肃（宋代）

心藏智宝少知音，全机付与水龙吟。
忽然撞著无相似，谁解光和活死人。
忝役湘州与宣城吏民别诗
谢朓（南北朝）

羽龄倦簪履。
薄晚忝华奥。
闲沃尽地区。
山泉谐所好。
幸遇昌化穆。
惇俗罕惊暴。
四时从偃息。
三省无侵冒。
下车遽暄席。
纡服始黔灶。
荣辱未遑敷。
德礼何由导。
汩徂奉南岳。
兼秩典邦号。
疲马方云驱。
铅刀安可操。
遗惠良寂寞。
恩灵亦匪报。
桂水日悠悠。
结言幸相劳。
吐纳贻尔和。
穷通勖所蹈。
劳韧叟乡举重逢拜御书丹心黄发之赐寄贺 其一
陈宝琛（清代）

丹心黄发契宸衷，褒德犹当式百工。莫作寻常科第看，中兴曾及见咸同。
晚书二首 其一
赵蕃（宋代）

落月不可驻，落日不可挥。岂昧白昼长，畏此馀暑威。

人生延促顷，光景变灭微。水雾已似合，山烟亦成霏。
越中览古
李白（唐代）

越王勾践破吴归，义士还家尽锦衣。(义士 一作：战士)
宫女如花满春殿，只今惟有鹧鸪飞。
五鼓乘风过洞庭湖日高已至庙下作诗三篇
孔武仲（宋代）

北风投晓渐雄豪，椎鼓车帆十丈高。
枕底洞庭三百里，卧听天乐音业嘈。
旧时月色为吕希阳训导
董纪（明代）

月到衡门有意无，相随出塞又归吴。适来此夕又何夕，照见今归即故归。

屈指秋光重自省，满身花影再谁扶。阴晴圆缺寻常事，消得平生酒几壶。
热河三十六景诗 其三十 澄波叠翠
玄烨（清代）

叠翠耸千仞，澄波属紫文。鉴开倒影列，反照共氤氲。
念奴娇（次刘周翰韵）
姚述尧（宋代）

山城秋早，听画角吟风，晓来声咽。梦断华胥人乍起，冷浸一天霜月。灏气参横，尘埃洗尽，玉管濡冰雪。兴来吟咏，灵均谁谓今绝。

闻道潇洒王孙，对黄花清赏，喜延佳客。一坐簪缨谭笑处，全胜东篱山色。酒兴云浓，诗肠雷隐，饮罢须臾设。醉归凝伫，此怀还与谁说。
菩萨蛮 秋水
归淑芬（明代）

湖光万顷澄如镜。白蘋荡漾菱花盛。一色映长天。峰青江上烟。

鸳鸯相对浴。鱼跃溪边曲。不碍木兰舟。枫飘万点秋。
春日携李眉山彭湘南王兰谷藏上人重游盘山自西甘东甘二涧历上方东竺
允禧（清代）

上有可攀下可援，乱石插脚松碍肩。盘山之游信奇绝，我今不到又几年。

西峰朵朵开青莲，东峰半绾湘娥鬟。中峰鹄立峙云汉，游人迹绝终古寒。

招呼胜友理幽事，山瓶载酒春风颠。阴崖未放百草坼，暖溜暗滴层冰穿。

两涧猿鸟犹依然，山中老僧还晏眠。青冥可望不可蹑，轧轧笋舆争后先。

一折一转历幽邃，那知半岭平如毡。不爱坦夷爱险仄，缒身却下千仞渊。

云根或有龙精缠，不然栖止飞行仙。攀萝曳葛递偃仰，断壁置屋琉璃悬。

绵堆退谷乍娟秀，东庵错锦花连天。兴阑亦复舍此去，山灵哑哑嗤愚顽。

恨无奇句压百怪，只有烂醉轻万缘。后人莫惜破两屐，觅我题字春岩烟。
别刘公舒
韦骧（宋代）

间关杖节使全闽，何幸邦侯遇故人。谈笑一樽时得暇，讴歌千里政如春。

解携白发情非昔，赠别清篇思入神。却想萍踪流未远，会看飞诏趣朱轮。
题海榴树呈八叔大人
沈亚之（唐代）

曾在蓬壶伴众仙，文章枝叶五云边。几时奉宴瑶台下，

何日移荣玉砌前。染日裁霞深雨露，凌寒送暖占风烟。

应笑强如河畔柳，逢波逐浪送张骞。
挽莫与伦
胡榘（宋代）

三顾无人忆草庐，藻江文海竟何如。
马卿早已羞逢掖，狗监谁能荐子虚。
旷达嗣宗贫嗜酒，清高元晏老耽书。
南州人物今如许，深惜霜林一夜疎。
水调歌头 次权待制韵
蒲道源（元代）

燕城过长夏，乡思若为禁。故园松竹潇洒，久矣负幽寻。赖有仙坛诗伯，同寓玉堂清署，相顾意殊深。余暇尽谈笑，烦暑自消沉。绕长廊，临静砌，称闲心。飕飕树杪风至，流水入衣襟。尚愧无穷汗简，也预诸公奋笔，投迹是非林。何日了官事，倒佩脱冠簪。
偈颂七十六首
释师观（宋代）

伎俩有尽，我默无穷。
达磨不识，眼瞎耳聋。
重答
刘跂（宋代）

君文有如太史迁，多至万字少千言。小诗未足见驰骋，要当著书名隽永。

词源一深几千丈，苦恨举世无长绠。少时白眼视严徐，老傍君门冉冉趋。

声价若许金满斗，倦游销减一毫无。虽贫终非儿女态，倔强时时编虎须。

食贫我亦怀抱恶，泰山不毛秋濯濯。糜乾黍空酒味薄，饥死不学东方朔。
昌甫约诸人茶山病不能往次韵其所赋
韩淲（宋代）

幽人何许不怀贤，忍把清诗与世传。可惜吕曾祠宇地，独留香世寺僧缘。

入林去踏山头月，裹茗来烹井底泉。病著偶辜城北约，尚吟馀意得同焉。
送杜士瞻楚州觐省
殷遥（唐代）

风流与才思，俱似晋时人。淮月归心促，江花入兴新。

云深沧海暮，柳暗白门春。共道官犹小，怜君孝养亲。
江伯几新覆雪矼草堂
汪炎昶（宋代）

山人新覆草堂成，便觉烟霞别有情。
盘牖先思当瀑布，看云旋拟著桃笙。
庞公隐处摧妻子，匡氏同来有弟兄。
鹤背仙人应错愕，世间亦自有蓬瀛。
寄王阁使
刘敞（宋代）

忆醉离亭舞翠娥，举觞同听渭城歌。故人却出阳关见，愁问行云奈若何。
菩萨蛮

舒亶（宋代）

小亭露压风枝动。鹊炉火冷金瓶冻。悄悄对西窗。瘦知罗带长。

欲眠思殢酒。坐听寒更久。无赖是青灯。开花故故明。
王鞔鼓
释绍昙（宋代）

鼓两片皮谩自己，一回拈出一回新。
揭天声响疑涂毒，自有临风侧耳人。
寄徐广文
邓深（宋代）

自我还荒径，知君返寓居。
秋来曾醉否，月下有诗无。
两地成千里，相看不一书。
可能忘旧债，五字法追须。
和推官 其二
韩淲（宋代）

文字工夫胜镂冰，眼边犹信耳边声。暗中摸索曹刘在，尝鼎酸咸不待烹。
郊居晚行呈章令四首
赵蕃（宋代）

早禾打谷归高廪，槀秸堆场尚若云。
目见田庐无此比，劝耕知自令君勤。
古松
石延年（宋代）

直气森森耻屈盘，铁衣生涩紫鳞干。
影摇千尺龙蛇动，声撼半天风雨寒。
苍藓静缘离石上，绿萝高附入云端。
报言帝座抡才者，便作明堂一柱看。
大风
陈师道（宋代）

飞沙破面风裂石，平林隐隐倾霹雳。
野火燎原尘涨天，道闻马嘶不相得。
老翁强欲件少年，立马阶除起无力。
城南桃李春意动，少待明朝莫相失。
九日过宋遇雨呈曾元矩并先寄吕少冯
吴则礼（宋代）

黄菊湿不鲜，白雁寒更哀。
何由穿雨屐，一登宋王台。
眷予良友生，南山安在哉。
行将北湖鬓，投老照清淮。
徐太元
文同（宋代）

彼徐太元者，杭州之参军。
同僚曰张惠，犯贜抵深文。
徐哀其母老，诣狱辄自陈。
谓惠所受贜，太元本同分。
今傥独坐惠，此狱无乃冤。
均之不满法，惠遂减死论。
太元亦坐免，不调十余年。
西台李侍郎，典选世所贤。
闻徐之所为，特以不次迁。
擢授郑司功，太元名始传。
后为申王师，德行人推先。
嗟哉后世人，恩义日不完。
初既同职事，言色殊相欢。
谄酒与佞食，旦夕同杯盘。
一有不得意，艰险立万端。
推之不网罗，又以毒箭攒。
昂然了自得，衒露其术全。
此等虽曰人，犬彘曾岂然。
眼见与耳闻，天下何可言。
我今作此诗，中有二义存。
欲使在位者，此风幸相敦。
勿令有识人，命尔为蝎蚖。
又欲彼正士，为国掌三铨。
须察此恶子，废斥入冗员。
自然此浮薄，不长其奸恨。
览者请味之，勿罪其言烦。
良嗣壬申年来为生朝寿作一诗答之
郑刚中（宋代）

惟吾始生朝，汝祖五十八。
甫及贾谊少，祖易大夫箦。
怀绷至不贾，能有几岁月。
不得著斑衣，惨惨意常缺。
吾如汝祖年，汝已双髻茁。
似我蒲伏岁，汝方事绅笏。
我更得祖寿，尚有十年活。
汝之事亲日，加我一陪阔。
其如父与子，灾福势相轧。
灾胜福力微，万罪如箭发。
向非贾地恩，谁肉两躯骨，
后效皆渺茫，前愆正磨刮。
今兹各贾涯，瘴水东西隔。
汝作飞云感，我类雨肠割。
贾之加汝者，如与复如夺。
每见榴花红，为汝惜时节。
手持祝生香，自向炉中爇。
但愿早团栾，盘餐共粗粝。
将此离别数，造物为除豁。
小宽寒暑期，未作枯木折。
九日登东城寄南华
朱厚章（清代）

苍烟影里独凭高，瑟瑟寒生薜荔袍。我愿满头常插菊，天生左手为持螯。

云随暮鸟归村树，风卷秋钟撼海涛。佳节一杯桑落酒，故人何处斗诗豪？
书事
邓深（宋代）

柱础昼生水，云雷暮出山。天时已秋杪，气候尚春间。
存没口号十六首 其三 梁比部公实
王世贞（明代）

罗浮秋色妒归田，南海精灵南斗悬。遗藁一编王勃后，怪来男子可无年。
观渔
方岳（宋代）

林光漏日烟霏湿，鸬鹚簇立春沙碧。
湘竿击水雪花飞，鸬鹚没入春溪肥。
银刀拨刺争三窟，乌兔追亡健于鹘。
搜渊剔薮无噍类，余勇未厌心突兀。
十十五五斜阳边，听呼名字方趋前。
吐鱼筠篮不下咽，手捽琐碎劳尔还。
呜呼奇哉子渔子，塞上将军那得尔。
诉衷情
赵彦端（宋代）

江梅初试两三花。人意竞年华。春工未敢轻放，深院拥吴娃。

翻酒戏，醉人家。旧生涯。而今且趁，便面斜阳，莫照红纱。
残春曲（禁中口号）
白居易（唐代）

禁苑残莺三四声，景迟风慢暮春情。

日西无事墙阴下，闲蹋宫花独自行。
谒文山祠
边贡（明代）

丞相英灵迥未消，绛帷灯火飒寒飙。
乾坤浩荡身难寄，道路间关梦且遥。
花外子规燕市月，水边精卫浙江潮。
祠堂亦有西湖树，不遣南枝向北朝。
挽秘阁校理知湖州余使君二首 其一
慕容彦逢（宋代）

桂籍冠群英，惊人在一鸣。溯风淹鹢路，击水失鹏程。

已协三刀梦，空嗟五鼓声。惟应文苑传，不愧史臣评。
口号
史鉴（明代）

黄鸟嘤嘤柳絮飞，送君无计伴君归。
一春买遍金陵酒，落尽红香万绿肥。
赠吴昴 其二
赵蕃（宋代）

君行足迹遍江南，我亦飘零老不堪。幸自尊中有醇酎，何妨醉倒又空谈。
得句
姜特立（宋代）

得句胜于得好官，平生事业蠹鱼间。近来世味尤如蜡，唯有吟诗不奈閒。
寒溪寺拈香时国丧罢宴锡已三岁二首 其二
薛季宣（宋代）

朝衣结蓝绶，古刹礼青莲。茜绚林间树，琤瑽竹下泉。

晨曦方散彩，晓宿有馀妍。聚石应闻道，无人为说禅。

路回荒翳目，江远望生烟。略彴溪源旧，孱颜岭岫连。

清神山历历，洗耳涧涓涓。菩萨行观世，封人愿祝年。

更须东亩粟，长穗满三千。
山居 其二
杨素蕴（清代）

飞楼缥缈枕河湄，绕屋群峰列嶂随。雨脚每从晴外见，滩喧翻与静中宜。

税完胥吏宁过舍，野放鸡豚偶到篱。不学武陵深避世，渔舟停棹莫相疑。
游子吟
唐文凤（明代）

朝为游子吟，暮怀游子悲。游子去日远，慈母将俦依。

母发白如去，子心皎如月。但得子心如月圆，照母白发高堂前。
喜雨
方一夔（宋代）

去年稻田荒，七月青虫起。今年七月雨，稻田盈尺水。

人生会有涯，饥饱互煎煮。造物如狙公，颠倒生嗔喜。

我岑枯槁人，未脱烟火味。试问河豚羹，何如江鲙美。
学书十绝 其二
李之仪（宋代）

帘波不动地无尘，久与相亲燕雀驯。似怪衰翁长静坐，时时回眼辄疑人。
送孙长倩归辉州
王安石（宋代）

溪涧得雨潦，奔溢不可航。
江海收百川，浩浩谁能量。
溪涧之日短，江海之日长。
愿生畜道德，江海以自方。
老史
苏辙（宋代）

口食阳翟粟，身衣阳谷丝。
二物不相即，饱暖常不时。
老史知我穷，一岁一奔驰。
方暑劝脂车，苦寒伺来归。
嗟我垂老年，未免忧寒饥。
老史甚忠信，但恨性重迟。
事我三十年，闵闵不相离。
我门了无求，辛苦终不辞。
平生金石交，至此或已携。
老史未易得，试复养其儿。
道傍菊有感
赵蕃（宋代）

昔日曾升君子堂，祇今萧艾与俱长。可怜冷蝶无时态，尽日伶俜为汝忙。
闻宪宗皇帝遗诏
邵宝（明代）

帝德难思拟，天高后土深。惊闻八月诏，哀裂万邦心。

慈壸虚文膳，明堂辍舜琴。扣头瞻北极，清泪满衣襟。
题赠命士
徐集孙（宋代）

富贵功名世竞痴，清吟往往不趋时。
请君多算公卿命，莫要逢人举似诗。
立春祀太乙
晏殊（宋代）

华灯明灭羽衣攒，翠柳萧森矮桧寒。
千步回廊绕金殿，水苍瑶佩响珊珊。
天台宋紫薇光禄挽章
释居简（宋代）

闲适与康宁，山林只一人。风流两晋旧，翰墨四朝新。

五裤歌宣化，三盘载演纶。垂杨闲意绪，华顶老精神。

广乐千龄会，溟波几度尘。壶中留白日，庭下拥朱轮。

荷嫩衣重制，兰馨佩更纫。玉颓千日酿，俗蜕百年身。

赋里寻词客，桥边问应真。灵光犹在鲁，商岭谩逃秦。

入社宜归洛，休耕不起莘。骑箕渺何许，长啸玉楼春。
漳州于使君罢郡如之任漳南去上国二十四州…
方干（唐代）

漳南罢郡如之任，二十四州相次迎。泊岸旗幡邮吏拜，
连山风雨探人行。月中倚棹吟渔浦，花底垂鞭醉凤城。
圣主此时思共理，又应何处救苍生？
大雪赵振文寄诗言乘月泛舟清甚次韵 其二
楼钥（宋代）

万玉真妃摇佩琚，梁园授简属相如。莫嫌一水限吴越，两岸交辉合太虚。
壬辰十月十三日自阆中还兴元游三泉龙门十一
陆游（宋代）

胜地惜轻别，短筇成後游。
门呀一境异，木落四山秋。
野鸽翔深窦，蟠蛟擅古湫。
栈危萦峭壁，桥迥跨奔流。
白雨穿林至，腥风卷地浮。
真成起衰病，不但洗孤愁。
登陟知难再，吟哦为小留。
回头即万里，雪满戴溪舟。
淮南游故居感旧酬西川李尚书德裕
王播（唐代）

昔年献赋去江湄，今日行春到却悲。三径仅存新竹树，四邻惟见旧孙儿。

壁间潜认偷光处，川上宁忘结网时。更见桥边记名姓，始知题柱免人嗤。
升平词十首 其三
薛能（唐代）

处处是欢心，时康岁已深。不同三尺剑，应似五弦琴。

寿笑山犹尽，明嫌日有阴。何当怜一物，亦遣断愁吟。
挽刘大监思恭
度正（宋代）

一门金玉友，仲也更高明。
天粹仁几熟，心融义亦精。
有怀殊未究，所论略施行。
握手悲无日，临风涕泗横。
移竹诗伯封垂和且闻兄弟皆欲作因用元韵奉寄
李洪（宋代）

海甸寻盟肯遽寒，叵嗔久未竖樯竿。
张仪尚有口中舌，贡禹未弹头上冠。
处处句奇有神护，行行墨妙似龙盘。
阿连知有惊人语，鹤膝因君举似看。
千墩晓发
郭谏臣（明代）

残酒初醒后，江天欲曙时。鸡声催棹发，月影逐帆移。

湖海牵游兴，家园入梦思。芙蓉花正好，似与主人期。
送杨大年知处州二首
钱若水（宋代）

汗简成惇史，分符别近班。
仍闻括苍郡，酷似武夷山。
卷箔烟霞丽，登楼水石闲。
二年弃官去，惟我独何颜。
雨作留水西溪涨不可复归
周紫芝（宋代）

东溪打桨过西溪，南岭云飞北岭时。鸟语屡呼人载酒，山行不厌雨催诗。

静中秋色人间少，客里泉声夜半知。老去随缘皆可耳，愁霖未用苦相欺。
趋三衢别故人时车驾幸杭州 其一
赵鼎（宋代）

伧父何由习楚风，家山俱在古河东。相逢憔悴干戈后，追数悲欢梦寐中。

掺袂又成千里别，放歌空念一尊同。他年倘有加餐字，试问渔舟鹤发翁。
夜过吴江忆华终之
吕寅伯（宋代）

更深既尽烛，清气满山川。沙上风鸥聚，烟中霜草鲜。

故人别何处，新月照孤眠。欲寄相思意，征鸿未可传。
高阳台·右台埽墓，郁郁悲怀。绵绵细雨，坟前留连久坐，不禁泪下
许禧身（清代）

草色含春，梅枝带露，数行垂柳眉生。凹凸云山，观来翠黛千层。

眉篱茅屋闻厖吠，听流泉、断续低鸣。墓门横。触目伤情，何日能平。

秋心结就何时解，叹朝朝暮暮，只自眉颦。绞结中肠，丝丝欲理难清。

纷纷细雨催归去，却一肩、绕遍深林。几牵萦。青冢巍巍，渺渺仙軿。
金刚随机无尽颂·一相无相分第九
释印肃（宋代）

离欲心无苦，药病皆拈却。
眼耳有观音，岂用安手脚。
古时叹
王冕（元代）

箕子奴而比干死，屈原以葬湘江水，痛哭书生不见归，朱董何江呼得起？深衣大老为腐儒，纨胯小儿称丈夫。
学士时为父风舞，将军日醉千金壶。
江间赤子苦钳钛，抱麟反袂空流涕。
呜呼！噫嘻！不有祝蛇之佞、宋朝之美，难乎免于今世矣！
挽谢母安人胡氏
杨万里（宋代）

玉树仍双桂，金花不一书。
雪封青竹筝，雾失白藤舆。
天下谁无母？江西未有渠。
西峰半轮月，松檟政疏疏。
偈颂一百五十首
释心月（宋代）

巴陵三转语，南源女人拜。
人贫智短，马瘦毛长，
灵鹫峰头一炷香。
宫保相公
文彦博（宋代）

平淮伐潞皆殊绩，靖乱夷凶著往编。今以薄才叨重任，改将微效觊前贤。

人惭肖象求商野，德谢非熊起渭川。惟有安昌念高第，雅章称述爱彭宣。
送逊监淮西酒并示诸任二首
苏辙（宋代）

畴昔南迁海上雷，艰难唯与汝同来。
再从龙尉茅丛底，旋卜云桥荔子堆。
相与闭门寻旧学，谁言复出理官醅。
乘田委吏先师事，莫学陶翁到即回。
颂古一○一首
释子淳（宋代）

虚空为鼓须弥槌，击者虽多听者稀。
半夜髑髅惊破梦，满头明月不思归。
华亭百咏·小湖
许尚（宋代）

猎猎风蒲外，渊渊明月秋。
诗翁浮短艇，弭棹看浮鯈。
昆岩
林景熙（宋代）

神斧何年凿，南山片石盘。
玉藏仙笥古，翠落县门寒。
老木天边瘦，归云雨外残。
市尘吹不到，朝夕静相看。
寄同参严康朝偈
李浩（唐代）

门有孙膑铺，家存甘贽妻。
夜眠还早起，谁悟复谁迷。
春秋战国门。师旷
周昙（唐代）

老能劝学照馀生，似夜随灯到处明。

往行前言如不见，暗中无烛若为行。
次韵张汉卿梦庵十八咏 其十五 积翠
史浩（宋代）

万叠互团绕，风烟朝夕俱。三穴已扫竟，无复藏妖狐。
九日寄侄箊箕等
钱起（唐代）

采菊偏相忆，传香寄便风。今朝竹林下，莫使桂尊空。
江阴寓舍漫兴六首 其二
徐淮（明代）

山鸟集庭树，顾我留好音。迂疏脱机巧，微物知此心。

呼童具杯盘，自听还自斟。酒尽忽飞去，怅惘烟云深。
王岐公挽词三首
范祖禹（宋代）

景运光华际，洪钧十六年。
文明宪前古，礼乐被敷天。
有美经邦业，无成载物权。
君臣时契会，俯仰逐流川。
过桂平
陈藻（宋代）

岭南太平尚鸿荒，城壁空坚草莽长。
忽到浔州江上饮，喜他风物近吾乡。
既绝湖得顺风顷刻已见弁山二首 其一
赵蕃（宋代）

五日阴霾斗不开，步行湖觜看帆来。祇言命有穷年厄，岂料风能今日回。

自是人心分顺逆，枉于造物示嫌猜。篷窗纵雨无深掩，要见前山翠作堆。
赠贾麟
强至（宋代）

贾君貌古文章老，虬髯铺胸犀插脑。
戏夸才力惊众人，谈笑千篇笔端扫。
酒酣座上披天真，铲去崖岸露怀抱。
今年礼部更新书，续诏九州登俊造。
宿儒晚秀趋术茫，肝愁胃苦搜辞藻。
独君所向异尔为，长袖陂陀踏幽草。
行穷两径跻岩巅，指点晴江辨秋岛。
却骑匹马归湖山，古寺相逢情愈好。
空樽无物醉故人，辄出囊钱具梨枣。
更长坐久然青灯，语杂讥谐欲颠倒。
我方正色起问君，何乃终年事枯槁。
齿牙未豁才有馀，一赋从容成腹藁。
琢磨高论驰古今，足历天衢骋王道。
驽群沓沓犹争先，骥騄胡然甘伏皁。
君徒俯首不我答，我反惭颜汗如澡。
丈夫贵富难近窥，一第定非论晚早。
岂同祖谊名汉朝，位不公卿身已夭。
何时却挂吴淞帆，霜蟹初肥恰新稻。
投郭主簿
罗道成（宋代）

白骡代步若奔云，闲人所至留诗迹。
欲知名姓问源流，请看郴阳山下石。
句
钱昭度（宋代）

三年别馆风吹入，万里长沙月照来。
题丰陂舖壁
赵蕃（宋代）

树影当阶日正中，一蝉何适自吟风。
病夫畏病怕触热，聊此设床寻睡功。
王道士庵
周文璞（宋代）

出家才二十，小筑契初心。
水浸篱根冷，苔封井臼深。
狖啼天惨惨，犬吠月阴阴。
又踞藜床座，焚香鼓内琴。
和赵宪副诗轴见寄兼呈年家岑都谏
区元晋（明代）

白雪声高俯众鸣，纵横笔阵万人倾。端令苏李为奴隶，肯放钟王作主盟。

六诏甘棠歌蔽芾，三槐清荫侈舒荣。秋来多少霜台兴，兰荐芬芳菊吐英。
入东平渡北关外长桥见采樵冰上者
刘崧（元代）

桥跨平湖一境开，群鸥欲下正徘徊。萧萧芦苇层冰上，犹有樵人踏雪来。
病中奉柬王南区使君兼送之任川南 其四
屈大均（明代）

一室沈冥日，全家惨淡秋。无生曾亦学，不死欲何求。

香烬烟犹袅，灯残焰未收。念君行有日，相诀且淹留。
行路难五首 其三
吴均（南北朝）

君不见西陵田。从横十字成陌阡。君不见东郊道。荒凉芜没起阡烟。

尽是昔日帝王处。歌姬舞女达天曙。今日翩妍少年子。不知华盛落前去。

吐心吐气许他人。今旦回惑生犹豫。山中桂树自有枝。心中方寸自相知。

何言岁月忽若驰。君之情意与我离。还君玳瑁金雀钗。不忍见此使心危。
奉和思黯相公雨后林园四韵见示
白居易（唐代）

新晴夏景好，复此池边地。烟树绿含滋，水风清有味。

便成林下隐，都忘门前事。骑吏引归轩，始知身富贵。
送李仁甫运判赴召三首 其一
李流谦（宋代）

嵩岱国之镇，凤麟天所生。有人占宝气，无耳著修名。

斯道自神圣，尔曹聊重轻。晋书定一付，一代听权衡。
陈古洲表弟诗来多感慨就韵寄酬
庞尚鹏（明代）

万事浮云敢浪言，与君尊酒笑灯前。升车肯负题桥志，挂剑曾轻负郭田。

白笔昔惭亲凤幄，玄冠何意插貂蝉。时来莫叹冯唐老，皓首还逢汉主怜。
秋日重游穹窿山海云精舍（二首）
姚道衍（明代）

地远尘难到，人家半隔溪。
放禅还候磬，起晓却凭鸡。
云度随山窈，泉行趁涧低。
披丛寻藓壁，更为刻新题。
雨花台
许谦（元代）

大江断后谁绝前，右踞苍虎龙左蟠。英雄角逐三百载，庭花玉树歌声残。

王气消磨城郭改，荒村古木栖寒烟。我来两月不出户，登台始觉天宇宽。

城中楼观在井底，环视百里皆峰峦。烈风拔树云蔽野，飞电霹雳驱蜿蜒。

虚亭坐视河海涌，平地立见波涛翻。天开翳扫群响息，空翠削出滁和山。

阴阳云雨反覆手，向来喜惧诚无端。兴亡世事亦如此，俯仰千岁须臾间。
题严子陵钓台
姚勉（宋代）

倡周节义有夷齐，钓渭鹰扬可太师。
西汉颓波无砥柱，先生只合一纶丝。
石城
李商隐（唐代）

石城夸窈窕，花县更风流。簟冰将飘枕，帘烘不隐钩。

玉童收夜钥，金狄守更筹。共笑鸳鸯绮，鸳鸯两白头。
琴二首
王令（宋代）

古风寥落欲何寻，常记南风素意深。
闻说五弦弦不断，欲于何处借人琴。
答唐娘七夕所穿针诗
刘令娴（南北朝）

倡人助汉女，靓妆临月华。连针学并蒂，萦缕作开花。

孀闺绝绮罗，揽赠自伤嗟。虽言未相识，闻道出良家。

曾停霍君骑，经过柳惠车。无由一共语，暂看日升霞。
宁宗郊前朝献景灵宫二十四首
真宗（宋代）

烝哉我皇，继天毓圣。
逆釐玄都，对越灵庆。
如天斯久，如日斯盛。
瑶图濬邈，永隆骏命。
琅琊寺同韩伯仪赋
麦应中（明代）

琅琊山色照滁州，乘兴因君次第游。揽辔飞泉随马足，开尊明第出峰头。

诸天上下慈云合，万壑烟岚古树浮。欲到穷崖问遗迹，断碑芜没不知秋。
踏莎行·说修持
王哲（金朝）

说修持，文词雅。生玉璧光辉射。中交焕汞和铅，传甲木唯惺洒。火翁婆，男不写。公别指清凉话。根甘液是真因，都得此丹无价。
观海口占
胡仲弓（宋代）

扬帆饱风腹，望眼无东西。
天围沧海阔，日射昆仑低。
鱼鳖夜深泣，鸿鹄空中迷。
风涛且莫作，心撼神龙栖。
偈颂一百零三首 其五十
释月涧（宋代）

憨弥勒，胡达磨。蓦劄相逢，围炉打坐。或说当来下生，或说开花结果。

者匙火箸笑呵呵，总是认橘皮作火。
疏影 寄月坡
朱云裳（清代）

轻寒小暖，又杏花雨过，草长遥岸。杨柳梢头，多少春光，渐被东风偷换。

销魂自送孤帆去，便瘦减、冰肌谁管。但绣窗、课女红馀，有句暗题纨扇。

回忆连环忽解，帕罗凝泪点，天渺人远。且喜双鱼，寄得鸾笺，几度剪灯重玩。

平安算把离愁慰，奈此际、情怀难遣。更夜深、怕入屏帷，对镜自除钗燕。
瑞鹤仙·故庐元负郭
陈允平（宋代）

故庐元负郭。爱树色参差，湖光渺漠。楼危万山落。俯阑干十二，享单檐飞角。花娇柳弱。映轻黄、浅黛依约。与沙鸥、共结新盟，伴我醉眠醒酌。

萧散云根石上，沦茗松泉，注书芸阁。莺窥燕幕。檐外竹、圃中药。念耕烟钓雪，已成活计，一任风波自恶。但无心、万事由天，梦中更乐。
泌生日二首
陈著（宋代）

为学须知次第功，四书为本要精通。
不须妄起功名想，立得身时禄在中。
读老杜忆弟诗寄二弟
范纯仁（宋代）

昔贤遇乱多分散，我汝逢时各宦游。乃信人生欢聚少，安危俱不免离忧。
送章邦杰移家余杭包家山
贺铸（宋代）

九江贤令尹，千载两相望。
昔也陶彭泽，今之章瑞昌。
拂衣置五斗，高兴挹羲皇。
避俗陶无悔，达生吾与章。
渊明三迳荒松菊，我携一瓢寓僧屋。
渊明乞食踵人门，我卖神丸办蔬粥。
渊明为酒接休元，我每移书谢州牧。
渊明纸笔课儿曹，我子长歌紫芝曲。
萧闲门户十三年，尚畏尘缘生处熟。
行将卜隐包家山，誓与苍生链大还。
愿君门外诛榛菅，来者勿拒容跻攀。
镜湖遗老老且孱，犹堪护鼎诃神奸。
功成拔宅自仙去，唯余井臼留人间。
柳梢青
杨冠卿（宋代）

红药翻阶。天香国艳，辉映楼台。解语浑如，三千粉黛，十二金钗。

青鞋踏破苍苔。趁舞蝶、游蜂去来。宿粉偷香，也应难似，年少情怀。
天香 留候祠在紫柏山下，泉皆穿地而出，盘花旋竹，泠泠有声，秦栈中佳境也
周之琦（清代）

石罅跳珠，墙阴漱玉，虚堂半枕湍濑。倦客栖迟，征途热恼，顿觉凉生襟带。

螺鬟秀倚，想上有、餐霞人在。几阵天风细响，吹将凤笙仙籁。

留封旧游未改。寄冥鸿、渺然尘外。来往赤松栖处，片云无碍。

好约他年借榻。待尽启、轩窗面苍霭。万叠烟岚，芝英试采。
出宣威关用黄方伯韵
陈洪谟（明代）

贵岭猿声已熟闻，两藩南界此中分。骊驹尚忆滇南路，旌旆遥瞻蓟北云。

岂有才华清徼服，更将衰朽负明君。风檐次述非能事，浅薄真惭论蜀文。
古兴
张方平（宋代）

条牧始龚罚，干戈兹滥觞。以拯焚溺起，谓副天人望。

君思彼伊吕，胡为乎夏商。顺守信有道，启端乃无疆。
送张仁甫见何少卿续郎中二首
冯时行（宋代）

并州天下脊，人物见遗英。
乱复归何处，贫甘送此君。
天高卿月满，云静使星明。
二老恩波阔，扶蓑强一行。
明月何皎皎
佚名（两汉）

明月何皎皎，照我罗床帏。
忧愁不能寐，揽衣起徘徊。
客行虽云乐，不如早旋归。
出户独彷徨，愁思当告谁！
引领还入房，泪下沾裳衣。
小园独酌
李商隐（唐代）

柳带谁能结，花房未肯开。空馀双蝶舞，竟绝一人来。

半展龙须席，轻斟玛瑙杯。年年春不定，虚信岁前梅。
赠柳敬亭并题左宁南军中说剑图
冒丹书（清代）

玉帐登坛夜论兵，将军出塞气纵横。可怜多少衔恩客，写向丹青只柳生。
别绪
韩偓（唐代）

别绪静愔愔，牵愁暗入心。
已回花渚棹，悔听酒垆琴。
菊露凄罗幕，梨霜恻锦衾。
此生终独宿，到死誓相寻。
月好知何计，歌阑叹不禁。
山巅更高处，忆上上头吟。
新营青野堂未就简高传二子
郑善夫（明代）

青野经春营白扉，竟须录事草堂赀。萧萧桂树鹪鹩急，淼淼茭湖鸂鶒飞。

绝塞闭门时欲暮，小山招隐意应迟。遗荣秪好修奇服，蕙带云冠上素衣。
点绛唇（冬至）
赵彦端（宋代）

一点青阳，早梅初识春风面。暖回琼管。斗自东方转。

白马青袍，莫作铜驼恋。看宫线。但长相见。爱日如人愿。
赋蔬
梁栋（宋代）

家贫忽暴富，菜种二十七。
痴儿不解事，问我何从得。
于义苟有违，吾宁饥不食。
和士特栽果十首 其二 李
刘子翚（宋代）

仙枝移傍小岩幽，答遝名推第一流。曾向清波沈寒碧，甘瓜五色但轻浮。
扬州慢（琼花次韵）
李莱老（宋代）

玉倚风轻，粉凝冰薄，土花祠冷无人。听吹箫月底，传暮草金城。笑红紫、纷纷成雨，溯空如蝶，恐堕珠尘。叹而今、杜郎还见，应赋悲春。

佩环何许，纵无情、莺燕犹惊。怅朱槛香消，绿屏梦渺，肠断瑶琼。九曲迷楼依旧，沈沈夜、想觅行云。但荒烟幽翠，东风吹作秋声。
和黎伯庸夜雨书怀之作 其二
李鸿裔（清代）

居然春饼上秋筵，况有霜花照晚天。唤起黄州三月梦，孤城斜日断炊烟。
奉报穷秋寄隐士诗
庾信（南北朝）

王倪逢啮缺。
桀溺偶长沮。
藜床负日卧。
麦陇带经锄。
自然曲木负。
无名科斗书。
聚花聊饲雀。
穿池试养鱼。
小村治涩路。
低田补坏渠。
秋水牵沙落。
寒藤抱树疎。
空枉平原骑。
来过仲蔚庐。
杂咏一百首·安期生
刘克庄（宋代）

子羽徒扛鼎，其如欠转圜。
不能决王霸，聊去作神仙。
雪
赵崇森（宋代）

今年寒较早，十月雪霏霏。
冰渚鱼深逝，风林鸟倦飞。
家人催买炭，客子虑无衣。
便好骑驴过，羊羔酒正肥。
【中吕】红绣鞋_题惠山寺舌
张可久（元代）

题惠山寺
舌底朝朝茶味，眼前处处诗题，旧刻漫漶看新碑。林写传梵语，岩翠点禅衣，石龙喷净水。
禁行甫郊居
白露离离香稻，清风小小团茅，蔡仙家只隔宋姑桥。篱边一水绕，门外两山高，庭前双桧老。
集庆方丈
月桂峰前方丈，云松径里禅房，玉瓯水乳洗诗肠。莲花香世界，贝叶古文章，秋堂听夜讲。
春日
张镃（宋代）

银叶煎香细雨声，竹阴行处药花明。
麦光小楷临唐帖，更有人间第一清。
奉酬陈宫教
白玉蟾（宋代）

落魄逍遥一醉仙，笑携藜杖夕阳边。
三年睡法应须得，九蕴仙阳妙不传。
骤雨猛催今日作，老苔为锁异时镌。
偶来水绿红花野，自与庐山亦有缘。
桐花
元稹（唐代）

胧月上山馆，紫桐垂好阴。可惜暗澹色，无人知此心。

舜没苍梧野，凤归丹穴岑。遗落在人世，光华那复深。

年年怨春意，不竞桃杏林。唯占清明后，牡丹还复侵。

况此空馆闭，云谁恣幽寻。徒烦鸟噪集，不语山嶔岑。

满院青苔地，一树莲花簪。自开还自落，暗芳终暗沈。

尔生不得所，我愿裁为琴。安置君王侧，调和元首音。

安问宫徵角，先辨雅郑淫。宫弦春以君，君若春日临。

商弦廉以臣，臣作旱天霖。人安角声畅，人困斗不任。

羽以类万物，祆物神不歆。徵以节百事，奉事罔不钦。

五者苟不乱，天命乃可忱。君若问孝理，弹作梁山吟。

君若事宗庙，拊以和球琳。君若不好谏，愿献触疏箴。

君若不罢猎，请听荒于禽。君若侈台殿，雍门可沾襟。

君若傲贤隽，鹿鸣有食芩。君闻祈招什，车马勿駸駸。

君若欲败度，中有式如金。君闻薰风操，志气在愔愔。

中有阜财语，勿受来献賝.北里当绝听，祸莫大于淫。

南风苟不竞，无往遗之擒。奸声不入耳，巧言宁孔壬。

枭音亦云革，安得沴与祲。天子既穆穆，群材亦森森。

剑士还农野，丝人归织纴。丹凤巢阿阁，文鱼游碧浔。

和气浃寰海，易若溉蹄涔。改张乃可鼓，此语无古今。

非琴独能尔，事有谕因针。感尔桐花意，闲怨杳难禁。

待我持斤斧，置君为大琛。
戊辰春日有怀白阳毕老公祖又赋二律时巳得请归里 其一
王在晋（明代）

家园松菊久相违，明月江头忆钓矶。自是东山高蜡屐，每从恭岳望春晖。

庙廊昔日多黄发，乡国于今半白衣。别后几回频送客，渭城杨柳色依依。
新定感兴五首
范仲淹（宋代）

风物皆堪喜，民灵独可哀。
稀逢贤太守，多是谪官来。
冬柳 其二
黄文达（清代）

呜呜寒吹撼旗亭，荣落随时亦惯经。晚岁几人伤老大，飞花前度感飘零。

鬓因点雪俄惊白，眼不逢春未肯青。回首长堤芜没尽，六朝烟月梦初醒。
孟子·具体而微
陈普（宋代）

道体本来无限量，其间细大竞差殊。
只争思勉些微累，意必之心未绝无。
七言一章赠别吴兴太守中父学士兄
王安礼（宋代）

蓬山仙子任天真，乞领南麾奏疏频。金锁阙边辞黼座，水晶宫里得朱轮。

公庭事简烦丞掾，斋阁诗多泣鬼神。莫为行春恋苕霅，銮坡挥笔待词臣。
送友人北游
许棠（唐代）

北出阴关去，何人肯待君。无青山拥晋，半浊水通汾。

雁塞虽多雁，云州却少云。兹游殊不恶，莫恨暂离群。
过淮河宿阚石有感
文天祥（宋代）

北征垂半年，依依只南土。
今晨渡淮河，始觉非故宇。
江乡已无家，三年一羁旅。
龙翔在何方，乃我妻子所。
昔也无柰何，忽已置念虑。
今行日已近，使我泪如雨。
我为纲常谋，有身不得顾。
妻兮莫望夫，子兮莫望父。
天长与地久，此恨极千古。
来生业缘在，骨肉当如故。
月夜泛舟
法振（唐代）

西塞长云尽，南湖片月斜。漾舟人不见，卧入武陵花。
闺中曲
郭武（明代）

寒衣剪就金刀冷，云母屏空对孤影。
心知井底坠银瓶，犹把辘轳牵断绠。
书弋阳馆
陈康伯（宋代）

忆昨东京拜相时，武夫前导争驱驰。
上奏天子一人命，下率百寮罗纲维。
泰阶赐膳侑金币，上食供进黄门贲。
夜来胡尘犯边土，手握亿万兵擒虏。
挥扬镣气横九秋，指挥猛将皆貔虎。
八荒扫荡沙漠空，旋师奏凯明皇宫。
英雄富贵皆长事，辞荣解绶归兴浓。
白石如玉泉如酥，河清海晏乐耕锄。
雉鸣麦秀花卉敷，亲朋会合情欢娱。
有子可教孙可训，有书可读田可租。
常原年丰五谷登，斯民安堵心则愉。
访邹彦公茂才
安璜（清代）

小筑傍名泉，春风试雨前。开琴班草坐，把卷枕云眠。

杖底三山兴，尊中十日缘。渡头分手处，钟寺隔湖烟。
高帝求贤诏
班固（两汉）

盖闻王者莫高于周文，伯者莫高于齐桓，皆待贤人而成名。今天下贤者智能，岂特古之人乎？患在人主不交故也，士奚由进？今吾以天之灵，贤士大夫，定有天下，以为一家。欲其长久，世世奉宗庙亡绝也。贤人已与我共平之矣，而不与吾共安利之，可乎？贤士大夫有肯从我游者，吾能尊显之。布告天下，使明知朕意。

御史大夫昌下相国，相国酂侯下诸侯王，御史中执法下郡守，其有意称明德者，必身劝，为之驾，遣诣相国府，署行义年，有而弗言，觉免。年老癃病，勿遣。
题江山万里图
林弼（明代）

我爱钱塘辄醉翁，江山万里在胸中。应怜远道头先白，却写新图思不穷。

鹦鹉洲前春草暗，凤凰台上暮云空。登楼莫遣悲王粲，天外乡关咫尺同。
送湖南卢提刑赴召三首
项安世（宋代）

先生休叹不逢时，此地非公已再危。
赤立一丝无藉手，青衿二百正张颐。
千缗兄镪仍三料，五顷夫田更八池。
但得门东无叫怒，老身寒饿不须悲。
次冼政
李聪（明代）

怜君积学究三馀，壮岁名高上帝居。司马豪华推独步，贾生才调更谁如。

浮云出岫心何在，倦鸟归巢志不虚。从此钓台高卧稳，丈夫何事叹无鱼。
归去难　离情，用周美成韵
沈谦（清代）

向道伊至诚，谁想更变。那夜阑干语、情非浅。云香雨嫩，蓦地巫山远。

你莫将侬怨。你试思量，还因甚事离散。

玉碎珠沉，魂断情难断。何故伊家毫不垂念。红窗翠月，就是重相见。

还要将侬难。粉颈斜回，娇嗔不肯抬眼。
鼓腹无所思朝起暮归眠湫明诗也以诗定韵为十
滕岑（宋代）

万籁止不作，寂寂山居夜，
鼓声起神祠，磬声来佛舍。
幽人启楼窗，片月光相射。
此景不可孤，呼儿具杯斝。
古渔父词十二首 其七
王铚（宋代）

曾见三闾屈大夫，强将清浊较贤愚。如今更觉前言拙，醒醉由来本不殊。
京师相善者乡友四人各赋一篇以见其所慕 令德
陈渊（宋代）

襟怀冬日温，容貌秋水净。惠然肯顾我，蒹葭玉相映。

诗人固难肥，酒客亦多病。善保千金躯，爱子清而劲。
德远叔坐上赋肴核八首蔊菜
杨万里（宋代）

齑臼文辞粲受辛，子牙为祖芥为孙。
劝君莫谒独醒客，只谒高阳社里人。
风霾
杨弘道（元代）

墙下开蔬圃，盘飧得助多。春畦不甲坼，沴气夺阳和。

青失南山色，白生北渚波。暮年能委顺，彼亦奈吾何。
再过雁山三绝 其二 天柱峰
王十朋（宋代）

女蜗石烂若为脩，四海咸怀杞国忧。谁识山中真柱石，擎天功业胜伊周。
与郛郎作骨董羹四首
释慧空（宋代）

诗人例穷无可佳，借蔬贷粟东西家。
胸中一字不疗馁，奈此满箧皆云霞。
郛郎之贫亦相似，眼高视世如空花。
两翁相值且相煦，薄糁藜羹终胜茶。
怀孟莼庵
陈廷桂（清代）

岘首云岚汉渚烟，江城景物果堪传。眼中不见襄阳老，钓得槎头一惘然。
遗老斋绝句十二首
苏辙（宋代）

人言里中旧，独有陈太丘。
文若命世人，惜哉忧人忧。
三衢道中三首 其三
张雨（元代）

界道飞流山翠重，杜鹃无语杜鹃红。归人一舸贪新水，浑堕丹青便面中。
西江月·北陆藏冰欲竟
王之道（宋代）

北陆藏冰欲竟，东风解冻非遥。一时芳意巧相撩。入眼绿娇红小。柳色轻摇弱线，梅英纷缀枯梢。觥筹醉里赖君饶。归去斜阳尚早。
水调歌头 法海
张宇初（明代）

先天无象始，父母未生前。一真独露光明，亘古著灵源。

纵闭阴阳，内运颠倒五行，攒簇浩气养三田。发用杀机处，雷电震无边。

既非心，又非法，亦非禅。幽微奥妙千金，不与世人传。

莫认符涂咒诀，直悟玄关宗祖，将在自神全。瓦砾兼莎草，济世自超然。
游新市赵侍郎园
张镃（宋代）

步屧沾泥得望新，霁光飞上杂花明。
渔篷就向池旁入，山翠尽花窗外横。
因想主人持酒兴，直须居士咏诗声。
浮生果解随缘足，适意真强爵与名。
惜奴娇·绕绕云梯
巫山神女（宋代）

绕绕云梯，上彻青霄霞外。与诸仙同饮，镇长春醉。虎啸猿吟，碧桃香异风飘细。希奇。想人间难识，这般滋味。姮娥奏乐箫韶，有仙音异品，自然清脆。遏住行云不敢飞。空凝滞。好是波澜澄湛，一溪香水。
岩叟用前韵相留践云岩之约和韵以谢
陈文蔚（宋代）

屡陪轩骑过横溪，每想云岩望眼西。
酬约再寻山下路，赋诗留与石间题。
吟风弄月计为上，竞利争名着总低。
明日杖藜归故隐，人生离合信难齐。
次韵王子钦秋怀二首 其一
孙觌（宋代）

白汗翻浆浃背流，清飙一扫破除休。枫江湛湛冰壶月，梧井团团玉露秋。

蚁动巧闻床下斗，驹跳首向隙中留。南山危坐高棱见，杞国区区岂我忧。
燕京风霾连日春昼阴冥不得跨蹇驴出郭怅然有作 其一
区大相（明代）

旅馆莺花病客身，出门何处叩枫宸。阴霾十日连城阙，二月燕山不见春。
武夷山
陈梦庚（宋代）

看了图经看旧碑，怪奇多是说秦时。当时人会秦王意，可是建山称武夷。
题洋菊四十四种 其四十三 晚酣霜
弘历（清代）

屈平早成词，罗含还有宅。晚节正酣霜，团团洞庭色。
蒙文中县丞以诗送苦笋走笔六首为谢 其五
葛胜仲（宋代）

公圃荒凉此物无，畦丁遣饷十馀枝。他年京下憎羊酪，莫忘溪亭点酒时。
古祠异迹为王廷秀寺正赋
张弼（明代）

千载灵祠异迹存，传葩荐藻自晨昏。巫咸有语传神意，只福忠臣孝子门。
悼止斋陈先生
吕声之（宋代）

万里长江发自岷，作兴一代有新人。
六经疑难言前解，千古兴新笔下陈。
爱向田间看耜耒，肯留天上掌丝纶。
如公到处镌佳句，今日池塘草自春。
杂怀
王崇简（明代）

疏篱松影拂前除，闭径常回长者车。适意漫劳康乐屐，忘名不著子云书。

岁时花月频沽酒，风雨黄昏独掩庐。最喜诗怀殊健逸，闲吟应可傲樵渔。
夜坐
杨万里（宋代）

背壁青灯劝读书，窥窗素月唤看渠。
向来诸老端何似，未必千年便不如。
春後春前双雪鬓，江南江北一茅庐。
只愁夜饮无供给，小雨新肥半圃蔬。
王孟端古木古竹石为工部郑侍郎赋
陈琏（明代）

王郎之画今已稀，笔法宛若云林倪。修筠晴翻翡翠羽，老树光林珊瑚枝。

风霜阅历见奇节，雨露长养成幽姿。岩岩一石亦雄特，秀色满眼生华滋。

冬官林卿性嗜古，公暇常把斯图披。我来纵观意怡悦，忆在阆苑瀛洲时。
李寅之招饮同登九江城 其二
方回（元代）

契阔几何时，六闰过如矢。九岁十岁儿，婚娶见孙矣。

皂隶忽鼎贵，王侯或横死。前辈亡典刑，后生荡廉耻。

晤言何用多，感叹不能已。
咏旗
刘攽（宋代）

玉关归马候全师，虎落无尘指列旗。壮士欢声歌杕杜，降人破胆望枪累。

禹功远近逾千岁，汉德并容过二仪。青海远通青冢地，白羊斜界白狼夷。
颂古三十八首
释慧方（宋代）

不是风旛不是心，从来只为少知音。
举头万里长空外，唯见白云流水深。
莲叶观音恩禅师所藏同路宣叔赋
元德明（金朝）

瑞相分明一叶中，华严性海共圆通。补陀自有丹青变，画史区区可得工。
新秋杂感四首 其二
曹铭彝（清代）

瓣香谁也奉湘阴，独立苍茫感嗣音。争币外庭伸士节，裹尸辽海见臣心。

论缘正本恩江总，谋及平吴负郭钦。此往若为天下计，百年应有异苔岑。
临洺镇
范成大（宋代）

竟日霜寒暮解围，融融桑柘染斜晖。
北人争劝临洺酒，云有棚头得兔归。
句
孙谔（宋代）

秋空独见周王庙，夜月犹悬蜀将营。
杂感 其二
于东昶（清代）

岂是人间行路难，可怜天遣作儒酸。蹉跎学士葫芦样，潦倒先生苜蓿盘。

检历乍惊佳节过，披图聊觅好山看。汉阳穷鸟吾真是，何日翻飞纵羽翰。
答南安旧同寅韩推官驭民
张弼（明代）

昔日同寅十数人，韩侯于我最情亲。一襟霁雪梅花国，千里长风榕树津。

会面难期浑似梦，缄书欲寄独伤神。遥知西爽轩前酒，空付歌儿玉面春。
春日田园杂兴二首 其二
杨本然（宋代）

露畦烟陌里，名利等秋毫。引犊随牛放，祈蚕望茧缫。

和根挑荠菜，带叶摘樱桃。读罢归来赋，临风欲和陶。
蹇磻翁寄新茶二首 其二
曾巩（宋代）

贡时天上双龙去，斗处人间一水争。分得馀甘慰憔悴，碾尝终夜骨毛清。
颂古一百则 其九十三
释正觉（宋代）

别是非，明得丧。应之心，指诸掌。往来不往来，只者俱是藏。

轮王赏之有功，黄帝得之罔象。转枢机，能伎俩，明眼衲僧无卤莽。
还京乐（大石）
周邦彦（宋代）

禁烟近，触处、浮香秀色相料理。正泥花时候，奈何客里，光阴虚费。望箭波无际。迎风漾日黄云委。任去远，中有万点，相思清泪。

到长淮底。过当时楼下，殷勤为说，春来羁旅况味。堪嗟误约乖期，向天涯、自看桃李。想而今、应恨墨盈笺，愁妆照水。怎得青鸾翼，飞归教见憔悴。
春欲暮雪作不已简子新
家铉翁（宋代）

一任西园雪作堆，阳和已自遍根荄。
春光只在花梢里，更倩君诗为一催。
立春日词 其四 内廷
晏殊（宋代）

双金缕胜延嘉节，五綵为幡奉紫廷。春色渐浓人未觉，玉阶杨柳半青青。
逍遥咏 其十一
赵炅（宋代）

奥义通玄化，精微妙入神。功程随志愿，贬降背于真。

静默堪为法，无言事可亲。逢师传口诀，金玉变埃尘。
送任浩朝散赴鄱阳景德镇
赵抃（宋代）

十年留滞尚为郎，乐道无愁解到肠。去路溪山排古嶂，满囊金玉贮新章。

休论富贵可求事，况得神仙不死方。官罢钱塘好归矣，濯缨清自有沧浪。
寄华严居士三首 其一
释德洪（宋代）

仰惟陛下实英主，铸印消印如沛公。补天正赖女娲手，万物吐气思春风。
漫成七首
张耒（宋代）

庭阴当午起犹慵，断送残春醉梦中。
桑柘成阴桃李尽，一川零乱柳花风。
绝句七首 其一
李之仪（宋代）

海燕初飞掠水轻，酴醾开就照人明。旋倾煮酒尝青杏，唯有风光不世情。
题胡参军池亭 其二
佘翔（明代）

抱瓮似汉阴，地僻无车马。白鸥海上来，日对忘机者。
古风
陆游（宋代）

牺象荐清庙，余材弃沟中；二者虽甚远，残生其实同。
人当贵其身，岂复论穷通。
宁为原上草，一寸摇春风。
洗竹
刘敞（宋代）

舍侧万竿绿，萧萧终岁佳。翠深疑魍魉，根老畏龙蛇。

剪剔扶霜节，分张及马挝。世无嵇阮辈，竟负野人家。
将别普济二首
张耒（宋代）

老槐疏竹寺门幽，九月轻寒袭客裘。
漠漠淮烟天际晚，萧萧山客坐中秋。
风前红叶知时落，篱下黄花对客愁。
为语老僧无我笑，此生终待老林丘。
忆昔四首次陈鲁南韵 其二
文徵明（明代）

紫殿东头敞北扉，史臣都着上方衣。每悬玉佩听鸡入，曾戴宫花走马归。

此日香垆违伏枕，空吟高阁霭馀辉。三年归卧沧江上，犹记双龙傍辇飞。
陈督学转秩潮阳太参捧粤檄入贺赋赠 其一
李孙宸（明代）

文星岭外贯三台，为是呼嵩万里来。合浦采时珠在掌，燕山到日骏登台。

陈诗别奏江南俗，献寿同沾湛露杯。咫尺新恩隆九列，无烦津吏候江隈。
用明发不寐有怀二人为韵寄李秉彝德叟
黄庭坚（宋代）

桃李春成径，本自不期人。
历下两寒士，箪瓢能悦亲。
耻蒙伐国问，肯卧覆车尘。
子既得此友，从之求日新。
剪鹤翅偶成 其一
王世贞（明代）

并刀初剪六铢衣，欲向瑶池梦里飞。此日还应为竹住，他年不许伴琴归。
早夏寄元校书
司空曙（唐代）

独游野径送芳菲，高竹林居接翠微。绿岸草深虫入遍，

青丛花翠蝶来稀。珠荷荐果香寒簟，玉柄摇风满夏衣。

蓬荜永无车马到，更当斋夜忆玄晖。
秋怀
释祖可（宋代）

霜禽惊呼山麓音，霜风急吹溪上林。羲和揽辔不可缓，夏后苦身惊寸阴。

横河明明月皎皎，远山苍苍水深深。哀鸿万里绕云阵，游子不眠中夜心。
送高句骊僧式上人东归二首 其二
宋褧（元代）

暮餐城南粥，朝踏城东尘。道人心似水，去住本无因。
田间草花
项安世（宋代）

十里五里望不断，白花红花俱可怜。
无姓无名天下乐，自开自落卉中仙。
浣溪沙
刘仲尹（金朝）

摩腹椎腰春事非。乐天犹恨小樊归。多生馀念向来痴。往事半随残梦转，飞词不尽短封题。竹奴应笑减腰围。
苏堤对酒次沈启南韵 其二
史鉴（明代）

雨后满湖生翠苕，画船归去水迢迢。生憎苏小坟前草，野火曾经几度烧。
廉公子家藏元石名武夷春雨
仇远（元代）

至宝忽横道，峰峦高复低。
数尖灵壁石，一曲武夷溪。
黛色春浮玉，黄流雨曳泥。
遥知千载下，名与岘山齐。
送舍利宿定普岩
孔德绍（唐代）

仁祠表虚旷，祇园展肃恭。栖息翠微岭，登顿白云峰。

映流看夜月，临峰听晓钟。涧芳十步草，崖阴百丈松。

萧然遥路绝，无复市朝踪。
沣上醉题寄涤武
韦应物（唐代）

芳园知夕燕，西郊已独还。谁言不同赏，俱是醉花间。
白鼍鸣
张籍（唐代）

天欲雨，有东风，南谿白鼍鸣窟中。六月人家井无水，

夜闻鼍声人尽起。
送八弟宝斋入都应试
谢高育（清代）

正值分龙日，江干送汝行。无言堪禁泪，少语倍含情。

事业穷而堪，文章老更精。吾身久衰朽，风雨盼成名。

有侄犹能教，无烦问课程。午餐描字仿，卯饮听书声。

慈爱非疏节，陶镕可大成。解元桥畔望，北榜报锣鸣。
子夜四时歌·田蚕事已毕
民歌（南北朝）

田蚕事已毕，思妇犹苦身。
当暑理絺服，持寄与行人。
送最澄上人还日本国
崔谟（唐代）

一叶来自东，路在沧溟中。远思日边国，却逐波上国。

问法言语异，传经文字同。何当至本处，定作玄门宗。
豫章巨浸呈陈幼度提干
戴复古（宋代）

乞得新晴赋晚霞，出门无路欲乘槎。
忧风忧雨动经月，足食足衣能几家。
一饭共君烹瓠叶，三杯无处看荷花。
自成鼓吹喧朝夕，输与东湖两部蛙。
闻荒鸡
张嵲（宋代）

但可摧颓悲失旦，不应风雨误司晨。
书生久已垂华发，岂是当年起舞人。
跋萧彦毓梅坡诗集
杨万里（宋代）

西昌有客学南昌，衣钵真传怏阁旁。
坡底诗人梅底醉，花为句阁蕊为章。
想渠蹋月枝枝瘦，赠我盈编字字香。
若画江西後宗脉，不愁禽贼不禽王。
烈女秋
陈普（宋代）

一盏残灯对影居，凤飞西去彩鸾孤。
毁身令女生全节，沉水齐鸾死守符。
月色半帘间翡翠，蛩声孤枕冷珊瑚。
柏舟歌罢尘埋镜，淅沥秋声在竹梧。
焦山
汪元量（宋代）

焦山寺里白云堆，百尺危楼百尺台。
持咒圣僧漂海去，寻访閒客渡江来。
雷轰古树蜈公出，日转虚檐燕子回。
案上楞严都好在，昆明又见有新灰。
偈颂一百零二首
释绍昙（宋代）

春日打春牛，一击百杂碎。
黄梅石女暗惊胎，生下无名物一块。
问四圣四圣不知，问六凡六凡不会。
风前散作万家春，贱似黄金贵似尘。
夜
钱炳森（清代）

斗室一镫明，悠然万虑清。疏钟鸣古寺，宵柝警寒城。

月冻黯无色，星移铿有声。铁衣征戍苦，安坐愧儒生。
幽州城南江乡园
汪元量（宋代）

幽州城南花满溪，秋千摇颺高复低。
吹笙击鼓园之西，金鞍马踏芳草堤。
花娘满眼歌声齐，今日烂醉归去兮。
次太子太傅余公登镇朔楼韵三首 其一
李东阳（明代）

边城胜槩拱皇都，杰阁东来眺望孤。落日平沙随地远，澹烟飞望入空无。

中原将帅歌周伐，北土山川尽禹敷。欲识老臣经济略，武侯营阵有新图。
月节折杨柳歌十三首 其八 八月歌
佚名（魏晋）

迎欢裁衣裳。日月如流水。白露凝庭霜。折杨柳。夜闻捣衣声。窈窕谁家妇。
舟中无事戏拟古乐府杂体遗意十八首 其二 结袜子
邓云霄（明代）

寒江一清深见底，壮士肝肠照秋水。隐隐风雷起铁锤，萧萧杀秋横千里。

感德轻将身命酬，抱关屠者更何求。一言不合辄投袂，说甚千金不掉头。
斗百花 其一 亦名夏州
柳永（宋代）

飒飒霜飘鸳瓦，翠幕轻寒微透，长门深锁悄悄，满庭秋色将晚。

眼看菊蕊，重阳泪落如珠，长是淹残粉面。鸾辂音尘远。

无限幽恨，寄情空殢纨扇。应是帝王，当初怪妾辞辇，陡顿今来，宫中第一妖娆，却道昭阳飞燕。
答陈子序庠见贻
孙应时（宋代）

汩没知何事，摧颓欲暮年。
剑鸣怅自匣，琴弄更须弦。
落落心元在，星星发可怜。
与君三叹息，不忍话前贤。
自雒镇放舟回县
戴亨（清代）

归舟耽自在，晚兴觉偏浓。渔火惊栖鹭，柴扉闻夜舂。

烟笼寒渚月，风度远村钟。柔橹菰蒲外，前山隔几峰。
书叹七首
戴表元（宋代）

英英天上星，碌碌涧中石。
升沉虽不同，精爽或相激。
我有知名虽，四海邯郸壁。
遭逢不自閟，颇为谈者惜。
谈者自不知，斯人宁易得。
秋夜月下独吟
释文珦（宋代）

看月倚修桐，寥寥夜正中。
西郊金气肃，南陆火云空。
绕树徒怜鹊，传书未有鸿。
浩歌谁与和，禅意自相通。
偈十三首
释法泰（宋代）

有佛处不增，无佛处不减。
人人一段光明，历劫何曾欠少。
咄，释迦谩自化西乾，
达磨无端来此土。
累日文符沓至怅然有感
陆游（宋代）

三十年为一世人，孤城梦断洛阳尘。
强颜嬾复看人面，何地真阳著此身。
白骨久埋金谷友，黄花尚醉葛天民。
严光钓濑虽亡恙，除却江山万事新。
书直舍
张耒（宋代）

为官不治民，清坐晚秋晨。
随事文书了，偷闲笔砚亲。
吏归雅集定，门锁月华新。
野鸟何劳问，穷通理有神。
玉壶饯客独赵逵明末至，云迓族长於龙山且谈
杨万里（宋代）

南山行尽到西湖，却上扁舟赴玉壶。
十里便成三十里，暑中何处不长涂。
乐寿县君吕氏挽词二首
黄庭坚（宋代）

剪髻宾筵盛，齐眉妇礼闲。
谓宜俱白发，忽去作青山。
大梦惊蝴蠂，何时识佩环。
哀歌行欲绝，丹旐雨斑斑。
紫云书舍
王汝玉（明代）

大江之东紫云山，平地拔出高㠝岏。晨光霁色蔚葱茜，五彩照耀青冥端。

之子当年读书处，正近紫云山下住。长时频见紫云生，终日无心自来去。

一从捧檄脱荷衣，落月空斋屡梦归。遥忆青山紫云里，绿萝应长旧岩扉。

知子平生抱材器，致身合在青云际。莫将心恋紫云山，当展忠贞报明世。
题汤宰山居
吴芾（宋代）

住在青山下，风流踵谢家。
屋头千个竹，园里万株花。
乱石危通径，清泉浅见沙。
幽居谁得此，倦客倍兴嗟。
李氏园（李茂贞园也，今为王氏所有。）
苏轼（宋代）

朝游北城东，回首见修竹。
下有朱门家，破墙围古屋。
举鞭叩其户，幽响答空谷。
入门所见夥，十步九移目。
异花兼四方，野鸟喧百族。
其西引溪水，活活转墙曲。
东注入深林，林深窗户绿。
水光兼竹净，时有独立鹄。
林中百尺松，岁久苍鳞蹙。
岂惟此地少，意恐关中独。
小桥过南浦，夹道多乔木。
隐如城百雉，挺若舟千斛。
阴阴日光淡，黯黯秋气蓄。
尽东为方池，野雁杂家鹜。
红梨惊合抱，映岛孤云馥。
春光水溶漾，雪阵风翻扑。
其北临长溪，波声卷平陆。
北山卧可见，苍翠间硗秃。
我时来周览，问此谁所筑。
云昔李将军，负险乘衰叔。
抽钱算间口，但未榷羹粥。
当时夺民田，失业安敢哭。
谁家美园圃，籍没不容赎。
此亭破千家，郁郁城之麓。
将军竟何事，虮虱生刀?蜀。
何尝载美酒，来此驻车谷。
空使后世人，闻名颈犹缩。
（俗犹呼皇后园，盖茂贞谓其妻也。
）我今官正闲，屡至因休沐。
人生营居止，竟为何人卜。
何当力一身，永与清景逐。
发赣上寄余洪范
黄庭坚（宋代）

二川来集南康郡，气味相似相和流。
木落山明数归雁，郁孤栏楯绕深秋。
胸中淳于吞一石，尘下庖丁解十牛。
他日欲言人不解，西风散发棹扁舟。
自岭下泛鹢到清远峡作
胡曾（唐代）

乘船浮鹢下韶水，绝境方知在岭南。薜荔雨馀山自黛，

蒹葭烟尽岛如蓝。旦游萧帝新松寺，夜宿嫦娥桂影潭。

不为箧中书未献，便来兹地结茅庵。
挽乔民瞻
王洋（宋代）

楚乡槐市忆当年，锦绣文章六艺先。
朱绂哀怜应有在，白头故旧各凄然。
修文地下埋英骨，遗爱江城付彩编。
造化於公意良厚，不教丹旐涉长川。
次韵答戴帅初送麴二绝
舒岳祥（宋代）

乱离无酒何以活，最爱涓涓浅酌时。
理到何须辨清浊，兴来谁解问醇醨。
题杜日章册九首 其二 广韬室
董其昌（明代）

执契静三边，阴符秘莫宣。君能参活句，尽属圯桥传。
之官江左舟中梳头
杨万里（宋代）

耐痒呼僮理乱丝，一梳一快胜千篦。
是中妙处无人会，合眼垂头到睡时。
次魏明已表弟韵送刘长翁赴福建仓
高斯得（宋代）

玉皇拔西珍，金节抚南服。
雄棱摺荒陬，祥飚扇寒谷。
长孺振河内，相如论巴蜀。
唯昔垂鸿名，于今蹑遐躅。
墨夫跼一迹，赤子悬万目。
周原重华遣，汉庭惬剸恤。
栖梁饱群鸿，复陂歌两鹄。
钦哉使指将，俾尔民命续。
宁虚独坐三，与布宽条六。
岂伊於粤陋，独占京东福。
盍朝翠云裘。重佩水苍玉。
危枰活枯棋，骇浪安巨舳。
儒登朝廷尊，贤聚功化速。
匪惟密亲愿，兹谓苍生祝。
攀援驷马车，惆怅骊驹曲。
音尘慰寂蔑，炯介在明淑。
赠言希古人，陈义诡流俗。
谨毋千仓求，惟先百姓足。
道学振考亭，文风倾岳麓。
庶几七闽人，勿替千禩肃。
忆梦吟
邵雍（宋代）

心足而家贫，体疏而情亲。
开襟知骨瘦，发语见天真。
飞雪满群山
蔡伸（宋代）

冰结金壶，寒生罗幕，夜阑霜月侵门。翠筠敲竹，疏梅弄影，数声侵过南云。酒醒欹粲枕，怆犹有、残妆泪痕。绣衾孤拥，余香未减，犹是那时熏。

长记得、扁舟寻旧约，听小窗风雨，灯火昏昏。锦裀才展，琼签报曙，宝钗又是轻分。黯然携手处，倚朱箔、愁凝黛颦。梦回云散，山遥水远空断魂。
祀事
张蕴（宋代）

误被鸡催起，隃听漏鼓稀。
书檠风展卷，香碗火生衣。
困嗅茶犹病，吟餐菊可肥。
月明天路靓，亲到帝旁归。
次韵大年侄见赠古诗二首 其二
张扩（宋代）

君文秋水篇，曲士羞臆度。吾文元尚白，穷老甘寂寞。

向来失宗盟，士气日卑弱。后生苗未秀，况复病草恶。

如君真挺特，文字兽一角。头风吾何忧，解后当勿药。
宝祐二年皇子冠二十首 其三
郊庙朝会歌辞（宋代）

礼国之本，冠礼之始。宾升自西，维宾之位。于著于阼，维子之义。

厥惟钦哉，敬以从事。
杂曲歌辞。乐世
白居易（唐代）

管急丝繁拍渐稠，绿腰宛转曲终头。

诚知乐世声声乐，老病人听未免愁。
岁除次韵全君玉有怀二首
方回（元代）

全老忽贻寒夜句，岁阑吾党久离群。
一场噩梦三千字，百载颓龄七八分。
孰与挽前轩此士，端能殿后栋斯文。
乡傩礼失求诸野，小鬼应犹畏灶君。
金丹诗四十八首 其三十
张继先（宋代）

幸得修真趣理深，勤勤烹鍊水中金。若知紫府莲堪种，始信昆崙路可寻。

日月合来光上下，白青交后彩浮沉。自从得此真消息，荣辱人间总不侵。
法宝琏师求竹轩诗
陆游（宋代）

南轩竹色映溪光，不减吾州五月凉。
犹恨秋来鸥鹭少，须君更为筑横塘。
元旦
艾性夫（元代）

不管髼松雪满颠，笔床茶灶度年年。穷愁博得长清健，多折梅花供老天。
寄题千步院兼示諲上人
梅尧臣（宋代）

郊郭山林有美处，皆为释子所栖托。
高闲不与时俗侵，寂静岂唯鱼鸟乐。
朝望平田插稻苗，暮看西村收雨脚。
忆旧游
张祥河（清代）

认松钗溜碧，藓印抛青，小掩林扉。不奈恹恹昼，奈伤春刻意，花韵都非。

断魂贴将双蝶，肯化朵云飞。只腻粉阑千，垂杨搭上，和雨凄迷。

情痴。慵揽镜，指燕样侔娇，环样论肥。未了閒愁思，倩罗裙兜起，交与封姨。

数峰又还清苦，长水语儿溪。待熨尽眉痕，初三夜月同载归。
酬翁覃溪先生见赠会稽内史银印歌
李宗瀚（清代）

永兴书传右军法，碑楷无过孔庙堂。西安城武重勒石，善本旧推荣蔡张。

吾斋墨缘幸萃合，敢例三箧收遗亡。先生长歌昔题记，为我载赓银印章。

谢表兼摹群玉刻，篆书八字衔具详。黄银印出晋内史，三百年后传有唐。

官以人重印千古，那数会稽骠骑王。玉麟牢锁有谁见，异代出作虞书祥。

琼文照耀石墨字，光怪所聚神鬼藏。当时奇秘忍轻与，山阴遗韵东观扬。

银青光禄添故事，宝带不换梁公房。乃知精灵契翰墨，鹤口铜砚殊轻偿。

惜哉金石就沦绝，后人数典徒煌煌。我今前后三旧拓，并此临卷珍琳琅。

何殊永兴书石罢，永和文物归佩攘。牙签犀轴锦装褫，要附至宝缄青箱。

虞戈夜烛牛斗气，苏斋妙迹争腾芒。陶镕顽钝受心印，庶免算子诃香光。
用一代不数人百年能几见为韵诗赋十章呈陈君
赵蕃（宋代）

人言会合难，会合端有数。
公不绝槠洲，我政长沙住。
句
蒲瀛（宋代）

自为名都会，况兼山水州。
暮春感兴
何基（宋代）

郊原春向深，幽居寡来往。和风日披拂，淑气遍万象。

草本意欣荣，禽鸟声下上。静中观物化，胸次得浩养。

缅怀浴沂人，从容侍函丈。舍瑟自言志，宣圣独深赏。

一私尽消融，万理悉照朗。其人不可见，其意尚可想。

我生千载后，恨不操几杖。春服虽已成，童冠乏俦党。

安得同心人，咏归嗣遗响。
闻应贤景高文特少张景孙同客景卢官舍
洪适（宋代）

使回亲旧集，虎穴问穹庐。半夜枥喧马，高秋盘进鱼。

真成聚东井，谁复话南徐。底事桃源客，新来书也疏。
寄题陈玉垒太史清华楼居集句四首 其一
王弘诲（明代）

白帝城头春草生，凭高一望九愁轻。山光水色浑无恙，鸟啭歌声各自成。

雨洗亭皋千亩绿，剑横天外八风清。閒眠尽日无人到，江汉风流万古情。
妇女之孝二十首·赵津吏女
林同（宋代）

傥得代父死，诚非爱妾身。
不图君聘妾，向道有严亲。
故观文建安刘公挽诗四首 其一
张栻（宋代）

忆昨登廊庙，忠言达帝聪。所思惟尽瘁，敢复计成功。

半世江湖上，千忧寤寐中。汗青谁秉笔，请考众言公。
桂林即事
李曾伯（宋代）

每测南方候，时惊北客心。
一冬无雁过，三月有蛩吟。
槐暑常临午，梅霖不待壬。
近来知节适，不怕瘴烟侵。
挽薛艮斋
魏兴祖（宋代）

至理穷微妙，经纶特绪余。
鄂城资豫备，淮甸得安居。
慨慷陆公奏，详明贾谊书。
今辰恨埋玉，恸哭满乡闾。
寄刘教谕二首 其二
梁临（明代）

孺子纷纷从鹖冠，相逢莫作腐儒看。人间未识连鳌客，天上新除别驾官。

百药可回双鬓雪，千金难易寸心丹。云林饶我浑高卧，窃学东山老谢安。
题倪敦复北轩
张耒（宋代）

潇洒倪夫子，新城面北堂。
庭前无狱讼，客至有壶觞。
昼静尘埃绝，春余花草香。
为君题素壁，容我醉中狂。
巴丘驿晚题二首
赵蕃（宋代）

战伐求三国，覊縻自五溪。
归飞慕鸿雁，沿戏狎凫鹥。
酒以忘忧酌，诗因访古题。
是身真老矣，南北更东西。